உலக ஆசிரியர் பரிசு

உலக ஆசிரியர் பரிசு (Global Teacher Prize) என்பது ஐக்கிய இராச்சியத்தின் வார்க்கி அறக்கட்டளையினால் ஆசிரிய சேவையில் சிறந்த பங்களிப்பை வழங்கிய ஆசிரியர் ஒருவருக்கு வழங்கப்படும் ஆன்டுதோறும் வழங்கப்படும் ஓர் உயர் விருது ஆகும். இவ்விருதின் மதிப்பு ஒரு மில்லியன் அமெரிக்க டாலர்கள் ஆகும். இப்பரிசை ஊடகவியலாளர்கள் ஆசிரியர்களுக்கான நோபல் பரிசு எனப் பெரும்பாலும் வர்ணிப்பார்கள். குறிப்பிட்ட தகைமைகளைக் கொண்டிருக்கும் ஆசிரியர்கள் குறித்து உலகளாவிய அளவில் பொதுமக்கள் எவரும் இவ்விருதுக்குப் பரிந்துரைக்கலாம். அத்துடன் இவ்வாறான தகமைகளைக் கொண்டிருக்கும் ஆசிரியர்களும், தம்மைத் தாமே இவ்விருதுக்கு விண்ணப்பிக்கலாம். உலகளாவிய அளவில் தலைமை ஆசிரியர்கள், கல்வி வல்லுநர்கள், வர்ணனையாளர்கள், பத்திரிகையாளர்கள், பொது அதிகாரிகள், தொழில்நுட்ப தொழில்முனைவோர், நிறுவன இயக்குநர்கள் மற்றும் அறிவியலாளர்களைக் கொண்ட உலக ஆசிரியர் பரிசுக்கான கழகம் நடுவராக இருந்து இப்பரிசுக்குரியவரைத் தேர்ந்தெடுக்கிறது. 

2014 மார்ச் மாதத்தில் நடைபெற்ற உலகளாவிய கல்வி மற்றும் திறன் மன்றத்தின் கூட்டத்தில் இப்பரிசு ஆண்டுதோறும் வழங்கப்படவிருப்பதாக அறிவிக்கப்பட்டது. இதன்படி 127 நாடுகளில் இருந்து 5,000 ஆசிரியர்களுக்கான விண்ணப்பங்கள் கிடைக்கப்பெற்றன.

வரலாறு 

2015 ஆம் ஆண்டில் முதலாவது உலக ஆசிரியர் பரிசு அமெரிக்காவைச் சேர்ந்த மேய்ன் மாநிலத்தைச் சேர்ந்த ஆங்கில மொழி ஆசிரியை நான்சி அட்வெல் என்பவருக்குக் கிடைத்தது. அட்வெல் கற்பித்தல் தொடர்பாக ஒன்பது நூல்களை எழுதியுள்ளார். இவரது நூல் ஒன்று அரை மில்லியன் பிரதிகள் விற்கப்பட்டுள்ளன. இவர் தனது பரிசுத் தொகை முழுவதையும் தனது பாடசாலைக்கு வழங்கினார்.

2016 ஆம் ஆண்டுக்கான பரிசு பாலத்தீனத்தைச் சேர்ந்த ஆசிரியர் அனான் அல் உர்ருப் என்பவருக்கு வழங்கப்பட்டது. 

2017 ஆம் ஆண்டுக்கான விருது கனடா, கியூபெக்கைச் சேர்ந்த இனுவிட்டுப் பழங்குடி ஆசிரியையான மாகி மெக்டொன்னெல் என்பருக்கு வழங்கப்பட்டது.

2018 ஆம் ஆண்டுக்கான பரிசு இலண்டனைச் சேர்ந்த கலை மற்றும் நெசவு ஆசிரியையான ஆண்ட்ரியா சஃபிரக்கொவ் என்பவருக்கு வழங்கப்பட்டது.

மேற்கோள்கள் 

ஆசிரிய விருதுகள்